Welkome besluit van Sanzaar oor skeidsregteraanstellingsJaco Peyper – blaas op Ellispark (Foto: Facebook SA Rugby) ŉ Skeidsregter sal maar altyd in die spervuur wees en as rede vir spanne se neerlae verantwoordelik gehou word. Week ná week lees of hoor ŉ mens die kommentaar: “As hý my span se Superwedstryd blaas, het ons nie ŉ kans nie. Hy is teen ons.” Die week daarop kom dit dan weer van verlede week se wenspan wat in sy volgende wedstryd verloor en dieselfde fluitjieblaser met naastenby dieselfde kommentaar uitkryt. Hoeveel van die leuenstoelkritici bevoeg is om oordeel oor die ingewikkelde reëls te vel, is ŉ ope vraag. Daarom is dit ŉ baie sinvolle en welkome besluit dat Sanzaar die afrigters van al die Superspanne geraadpleeg het oor wie die beste skeidsregters in vanjaar se reeks was en dat die aanstellings op grond van hul insette gedoen is. Daar kan min twyfel wees dat die beste vier aangestel is vir die naweek se kwarteindstryde. Natuurlik sal van die Lions se ondersteuners kla oor die aanstelling van Jaco Peyper vir die kwarteindstryd teen die Jaguares op Ellispark (Saterdag 15:05). Want het hy dan nie in verlede jaar se eindstryd vir Kwagga Smith met ŉ rooikaart afgestuur nie, sal sommiges seker vra. Dat Peyper wêreldwyd as een van die heel voorste blasers beskou word, en dat sy en die ander voorste skeidsregters se vertonings nie net in Suid-Afrika nie, maar ook deur Sanzaar en Wêreldrugby se skeidsregterbase beoordeel en gegradeer word, is nie vir hulle goed genoeg nie. Ja, Peyper en die ander sal dalk almal ŉ fout of twee maak. Soos die spelers ook. Maar kyk ŉ bietjie oor hoeveel fasette en oortredings die blaser moet beslis oor die aantal kere wanneer ŉ haker byvoorbeeld by die lynstane ingooi of hoe ŉ losskakel die bal hanteer en/of skop. Hy moet kyk na hoeveel skrums daar is wat wél ineenstort, na die beslissings oor onkantspel en ander dinge by afbreekpunte. Daar is hanteringsfoute en dies meer … Die skeidsregter is by elk van hierdie en vele meer betrokke. Nieu-Seeland lewer twee van die vier blasers, Glen Jackson en Mike Fraser, wat onderskeidelik die Hurricanes teen die Chiefs (Vrydag 09:35 in Wellington) en die Crusaders teen die Sharks (Saterdag 09:35 in Christchurch) blaas; en Australië se Angus Gardner is aangestel om die wedstryd tussen die Waratahs en die Highlanders in Sydney te beheer (Saterdag). Kwarteindstryde se wedstrydbeamptes ‒ Vrydag: Hurricanes vs Chiefs Skeidsregter: Glen Jackson Assistentskeidsregters: Nick Briant, Paul Williams. TV-skeidsregter: Glenn Newman Saterdag: Crusaders vs Sharks Skeidsregter: Mike Fraser Assistentskeidsregters: Ben O’Keeffe, Brendon Pickerill TV-skeidsregter: Shane McDermott Waratahs vs Highlanders Skeidsregter: Angus Gardner Assistentskeidsregters: Nic Berry, Will Houston. TV-skeidsregter: George Ayoub Lions vs Jaguares Skeidsregter: Jaco Peyper Assistentskeidsregters: Marius van der Westhuizen, Egon Seconds TV-skeidsregter: Marius Jonker